Az EGT-Vegyesbizottság 82/1999 határozata

(1999. június 25.)

az EGT-megállapodás 37. jegyzőkönyvének és X. mellékletének (audiovizuális szolgáltatások) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98 és 101. cikkére,

mivel:

(1) A Megállapodás 37. jegyzőkönyvét az 1999. május 28-i 74/1999 EGT-vegyesbizottsági határozat [1] módosította;

(2) A Megállapodás X. mellékletét az 1999. április 30-i 54/1999 EGT-vegyesbizottsági határozat [2] módosította;

(3) A tagállamok törvényi, rendeleti vagy közigazgatási rendelkezésekben meghatározott, televíziós műsorszolgáltató tevékenységre vonatkozó egyes rendelkezéseinek összehangolásáról szóló 89/552/EGK tanácsi irányelv módosításáról szóló, 1997. június 30-i 97/36/EK európai parlamenti és tanácsi irányelvet [3] be kell építeni a Megállapodásba;

(4) A Megállapodás megfelelő működése érdekében a Megállapodás 37. jegyzőkönyvét ki kell terjeszteni a 97/36/EK európai parlamenti és tanácsi irányelv által létrehozott kapcsolattartó bizottságra, és a Megállapodás X. mellékletét az említett bizottsággal való társulásra vonatkozó részletes szabályok meghatározásával kell módosítani,

A KÖVETKEZŐKÉPPEN HATÁROZOTT:

1. cikk

A Megállapodás 37. jegyzőkönyve a 11. pontot (állatgyógyászati készítmények bizottsága) követően a következő ponttal egészül ki:

"12. Televízióműsor-terjesztő tevékenységek terén működő kapcsolattartó bizottság (89/552/EGK tanácsi irányelv)"

.

2. cikk

A Megállapodás X. mellékletének 1. pontja (89/552/EGK tanácsi irányelv) a következőképpen módosul:

1. A következő szöveggel egészül ki:

", az alábbi módosításokkal:

- 397 L 0036: Az Európai Parlament és a Tanács 1997. június 30-i 97/36/EK irányelve (HL L 202., 1997.7.30., 60. o.)."

2. A következő szöveg lesz az új a) kiigazítás:"A 2. cikk (5) bekezdésében az "Európai Közösséget létrehozó szerződés 2. cikke (5) bekezdése, valamint 52. és azt követő cikkei" helyébe az "Európai Gazdasági Térségről szóló megállapodás 31. és azt követő cikkei" szöveg lép.";

3. A korábbi a) és b) kiigazítás b) és c) kiigazításra változik.

4. A szöveg a kiigazításokat követően a következőkkel egészül ki:

"Liechtenstein, Izland és Norvégia társulására vonatkozó részletes szabályok a Megállapodás 101. cikkének megfelelően:

Az egyes EFTA-államok kijelölhetik az EFTA-államok által kijelölt illetékes hatóság egy képviselőjét, aki részt vesz a 89/552/EGK tanácsi irányelv 23a. cikkében említett televízióműsor-terjesztő tevékenységek terén működő kapcsolattartó bizottság ülésein.

Az EK Bizottság kellő időben tájékoztatja a résztvevőket a kapcsolattartó bizottság üléseinek időpontjáról és átadja részükre a vonatkozó információkat."

3. cikk

A 97/36/EK európai parlamenti és tanácsi irányelv izlandi és norvég nyelvű szövegei, melyek e határozat megfelelő nyelvi változatának mellékletét képezik, hitelesek.

4. cikk

Ez a határozat 1999. június 26-án lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz.

5. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1999. június 25-én.

az EGT-Vegyesbizottság részéről

az elnök

F. Barbaso

[1] HL L 284., 2000.11.9.

[2] HL L 284., 2000.11.9.

[3] HL L 202., 1997.7.30., 60. o.

--------------------------------------------------